kardosdrur/scandi-wiki huggingface dataset:
Manden som gik op i røg

Manden som gik op i røg er en svensk kriminalroman fra 1966 af forfatterne Maj Sjöwall og Per Wahlöö. 

Bogen er den anden i serien Roman om en forbrydelse på ti bind, som forfatterne skrev i perioden 1965-75.

Serien er i 2007 blevet nyoversat til dansk og udgivet på Forlaget Modtryk.

Handling 

Martin Becks ferie bliver afbrudt, da den svenske journalist Alf Matsson pludselig forsvinder. Dette får hans forlægger til at true med at afsløre informationer, som skulle være generende for den svenske regering. Eftersom Matson sidst er set i Ungarn rejser Beck dertil, og her opdager han, at alle sporene efter Matson er kolde. Det ungarske politi benægter, at der skulle være noget mærkeligt ved Matsons forsvinden, men samtidigt skygger de Beck, der i starten tror, at der blot er tale om kommunistisk mistænksomhed.

Beck og Kollberg har deres første, korte sammenstød med kommissær Backlund fra Malmø politi, der mangler den fantasi, der kræves til hans type arbejde. Han mener til gengæld, at bureaukrati kan erstatte den.

Forholdet mellem Beck og hans kone er allerede blevet køligt. Der skal kun en spinkel overtalelse til fra hans overordnede, for at han opgiver sin ferie, selv om de gør det klart for ham, at han ikke behøver at gøre det, hvis han ikke selv ønsker det. Selv om han reflekterer over sit ægteskab flere gange (det samme gør fortælleren, når det drejer sig om ægteskabet generelt), drager han endnu ingen konklusion.

Kilder og henvisninger

Eksterne links 

Roman om en forbrydelse
Litteratur i 1966
Brandbilen som forsvandt

Brandbilen som forsvandt er en svensk kriminalroman fra 1969 af forfatterne Maj Sjöwall og Per Wahlöö. Bogen er den femte i serien Roman om en forbrydelse på ti bind, som forfatterne skrev i perioden 1965-75.

Serien er i 2007 blevet nyoversat til dansk og udgivet på Forlaget Modtryk.

Handling 
Gunvald Larsson og en konstabel overvåger et hus, som pludselig bliver omspændt af et flammehav. Mens Larsson forsøger at redde de overlevende, løber kollegaen hen til en telefonboks for at alarmere brandvæsenet.

Under efterforskningen finder Melander ud af, at en af beboerne har begået selvmord ved at tætne alle åbninger i sit værelse og tænde for gassen. Men selv om sagen tilsyneladende er afsluttet, har både Martin Beck og Larsson en lille nagende følelse af tvivl: Hvad forårsagede eksplosionen? Hvor blev den brandbil af, som oprindeligt blev tilkaldt?

Hjelm fra det retsmedicinske laboratorium ringer så for at fortælle, at han fandt en eksplosionsmekanisme i en madras. Bomben ville ganske sikkert have dræbt beboeren, hvis han ikke allerede havde taget sit eget liv nogle timer forinden.

Roman om en forbrydelse
Litteratur i 1970
Strisser, strisser

Strisser, strisser er en svensk kriminalroman fra 1970 af forfatterne Maj Sjöwall og Per Wahlöö.
Bogen er den sjette i serien Roman om en forbrydelse på ti bind, som forfatterne skrev i perioden 1965-75.

Serien er i 2007 blevet nyoversat til dansk og udgivet på Forlaget Modtryk.

Handling 
En velkendt, formuende forretningsmand Victor Palmgren, bliver skudt ved et middagsbord for øjnene af sine kolleger på Savoy Hotel i Malmø. Han når at sige, at gerningsmanden er ham ukendt, inden han dør. Den dræbte har bl.a. tjent sine milliarder ved at sælge våben til lysky regimer i lande, der er under våbenembargo. Hans nærmeste ansatte har det til fælles med afdøde, at de ikke har nogen samvittighedskvaler ved den slags forretninger. Ligeledes har de ingen kvaler med at bygge billige og dårlige ejendomskomplekser, hvor de tager skyhøje huslejer fra socialt udsatte mennesker. Højtplacerede personer i regeringsadministrationen har mistanke om et snavset opgør. Martin Beck bliver derfor kaldt ned til Malmø, da det lokale politi ikke anses for at være i stand til at løse sagen.

Den eneste, der for alvor straffes, er gerningsmanden. Forretningsfolkene lever videre som frie mennesker.

Bogens svenske titel forklares i en scene, hvor Gunvald Larsson skælder ud på de sendrægtige politimænd Kristansson og Kvant. De to har, i stedet for at adlyde en ordre om at arrestere en mistænkt i Arlanda lufthavn, skændtes med en mand, der var sammen med sin treårige søn. Sønnen havde råbt «Polis, polis, potatismos!» til de to politimænd, mens de spiste hot dogs med kartoffelmos i en grillbar. Der refereres her til et kendt svensk rim: «Polis, polis, potatisgris».

Roman om en forbrydelse
Litteratur i 1970
Den afskyelige mand

Den afskyelige mand er en svensk kriminalroman fra 1971 af forfatterne Maj Sjöwall og Per Wahlöö.
Bogen er den syvende i serien Roman om en forbrydelse på ti bind, som forfatterne skrev i perioden 1965-75.

Serien er i 2007 blevet nyoversat til dansk og udgivet på Forlaget Modtryk.

Handling 
I en stille aftenstund bliver den højtstående, men nu pensionerede politikommisær Nyman fra Säffle bogstavelig talt slagtet i sin sygehusseng på Sabbatsbergs sygehus i Stockholm. Det er ikke vanskeligt at finde personer med et motiv til at dræbe ham, eftersom Nyman var en særdeles afskyet og hadet mand. Problemet er snarere at indsnævre feltet til én mistænkt.

Det er værd at bemærke, at denne roman afviger fra de andre i serien, ved at hovedpersonerne opfører sig som sande helte. På den måde minder den mere om en amerikansk end en europæisk roman. Det uheldige resultat er, at Martin Beck bliver skudt, og det afsløres først i den næste roman, om han overlever.

Romanen adskiller sig også fra resten af serien ved, at handlingen foregår i et forløb på under 24 timer, mens de øvrige foregår over en periode på flere uger eller måneder.

Roman om en forbrydelse
Litteratur i 1971
Natural History Museum

Natural History Museum er et naturhistorisk museum i Exhibition Road i South Kensington i London.

Museets bygninger er kendt for deres arkitektur og er blevet omtalt som ”naturhistoriens katedral”. Museet blev åbnet i 1881, og genstande der var doneret fra samlingerne i British Museum udgjorde kernen i udstillingen. 

Samlingerne omfatter i dag over 80 millioner genstande fordelt på fem hovedsamlinger: botanik, entomologi, mineralogi, palæontologi og zoologi. Ud over museumsdriften er Natural History Museum et verdenskendt forskningscenter, med taksonomi, identificering og konservering som specialer. Mange af genstandene har ud over deres naturvidenskabelige værdi også betydelig historisk værdi. Fx eksemplarer indsamlet af Charles Darwin. 

Museet er særligt kendt for sin udstilling af dinosaurskeletter. I forhallen findes en kopi af en Diplodocus. Modellen er lavet efter originalen som findes på Carnegie Museum of Natural History i Pittsburgh.

Eksterne henvisninger 

Museer i London
Videnskabsmuseer
Museer etableret i 1881
Naturhistoriske museer
Det lukkede rum

Det lukkede rum er en svensk kriminalroman fra 1972 af forfatterne Maj Sjöwall og Per Wahlöö.
Bogen er den ottende i serien Roman om en forbrydelse på ti bind, som forfatterne skrev i perioden 1965-75.

Serien er i 2007 blevet nyoversat til dansk og udgivet på Forlaget Modtryk.

Handling 
I det lukkede rum foregår to forskellige handlinger sideløbende. Gunvald Larsson og Lennart Kollberg deltager modvilligt i en specialstyrke, der skal opklare en serie bankrøverier. Martin Beck får en opgave, fordi de andre har ondt af ham, efter at han er kommet sig ovenpå episoden i Den afskyelige mand, hvor han blev skudt: Han skal løse et klassisk problem inden for genren: «det lukkede rums mysterium».

Inkompetancen i det svenske politi har bredt sig så meget, at alle tre politimænd bliver stærkt hindret i deres arbejde. Selv om det lykkes Larsson og Kollberg at løse sagen, så har de mange distraktioner taget så lang tid, at røverne når at flygte ud af landet. En kriminel går fri af en forfærdelig forbrydelse, han har begået, for til gengæld at få en hård straf for en forbrydelse, han ikke har begået.

Beck møder Rhea Nielsen, og de forelsker sig ved første øjekast. I modsætning til hans ekskone er Rhea en type, der ikke gider vrøvl og intellektuelt er hans ligemand.

Den kriminelle mesterhjerne Werner Roos og bankrøverne Malmström og Móhren tilligemed deres uduelige, men succesfulde Nemesis, den offentlige anklager 'Bulldozer' Olsson, bliver alle introducerede i dette bind.

Roman om en forbrydelse
Litteratur i 1972
Politimorderen

Politimorderen er en svensk kriminalroman fra 1974 af forfatterne Maj Sjöwall og Per Wahlöö.

Bogen er den niende og næstsidste bog i serien Roman om en forbrydelse, der blev skrevet i perioden 1965-75.

Handling 
En kvinde forsvinder og bliver senere fundet myrdet i Anderslöv, nær Trelleborg i Sydsverige. Martin Beck bliver tilkaldt for at efterforske forbrydelsen. Imens sårer nogle unge kriminelle to politibetjente under et skyderi, da de bliver stoppet kørende i en stjålet bil. Den ene af de unge bliver dræbt. En tredje betjent dør – af et hvepsestik. Mens Martin Beck efterforsker mordet på kvinden, tager Gunvald Larsson kommandoen i jagten på "politimorderen".

Litteratur i 1974
Roman om en forbrydelse
Terroristerne

Terroristerne er en svensk kriminalroman fra 1975 af forfatterne Maj Sjöwall og Per Wahlöö.

Bogen er den tiende og sidste bog i serien Roman om en forbrydelse, som forfatterne skrev i perioden 1965-75.

Serien er i 2007 blevet nyoversat til dansk og udgivet på forlaget Modtryk.

Handling 
Historien begynder med en retssag, hvor en attenårig pige bliver anklaget for et bankrøveri, som hun aldrig havde tænkt sig at udføre. Senere bliver en producent af pornografiske film fundet myrdet i sin elskerindes hjem. Hovedintrigen i romanen drejer sig om Martin Beck, lederen af et team af politifolk, der forsøger at forhindre et forventet terrorangreb på en vældig upopulær amerikansk senator, der er på officielt besøg i Sverige.

Da bogen blev filmet i 1994, blev plottet stærkt ændret. I romanen bliver statsministeren i Sverige myrdet. Dette blev anset for at være for sensitivt, eftersom virkelighedens attentat i 1986 på statsminister Olof Palme stadig var uopklaret. Da romanen blev skrevet i 1974, var Olof Palme faktisk statsminister i Sverige.

Roman om en forbrydelse
Litteratur i 1975
Matlacuéyetl

Matlacuéyetl, eller La Malinche er en vulkan, der for tiden ikke er aktiv. Toppen strækker sig op til 4 503 meter over havets overflate, og den er regnes som den 6. højeste bjergtop i Mexico. Hvis den står den opført som 5, skyldes det at Sierra Negra nogle steder ikke er regnet med.

Navnet stammer fra "La Malinche" (spansk) "Malintzin" (nahuatl), som var navnet på den spanske erobrere Hernán Cortés' tolk og elskerinde.

Vulkaner i Mexico
Læsø flyveplads

Læsø Airport (IATA: BYR, ICAO: EKLS) ligger på Læsø, Danmark. Flyvepladsen er beliggende ca. 3,5 km. nord for Byrum. Flyvepladsen bruges primært til privatflyvning, men også taxiflyvning.

Selskaber og destinationer 
Copenhagen Air Taxi:
 København (Roskilde Lufthavn)

Fremtid 
Læsø Kommunes erhvervsstrategi nævner ønsker om at kunne forlænge start- og landingsbanen, så der bliver mulighed for at betjene flyvepladsen med større fly. Forlængelsen af banen skal gøre det muligt for Læsøs turistvirksomheder at tiltrække flere og mere købedygtige turister.

Referencer 

 

Lufthavne i Danmark
Flyveplads
Flyveplads
Bente

Bente er et pigenavn, der er en dansk og norsk form af Benedikte, som betyder "den velsignede". På dansk anvendes endvidere formerne Benthe, Bende, Benta og Bentha. Navnet var tidligere meget populært, og flere end 28.000 danskere bærer navnet i en af de nævnte former ifølge Danmarks Statistik.

Bent er en mandlig parallelform til Bente.

Kendte personer med navnet 
Bente Clod, dansk forfatter.
Bente Dahl, dansk folketingsmedlem.
Bende Harris, dansk skuespiller.
Bente Juncker, dansk tidligere folketingsmedlem og minister.
Bente Scavenius, dansk kunsthistoriker og forfatter.
Bente Skari, norsk langrendsløber.
Bente Sorgenfrey, dansk fagforeningsleder.

Noter 

Pigenavne
Tjekkiets præsidenter

Dette er en liste over Tjekkiets præsidenter. I Tjekkiet blev præsidenten frem til 2013 valgt af parlamentet for en periode på fem år. Herefter blev vedkommende valgt ved direkte valg. Hvis en ny præsident ikke er valgt ved udløbet af en præsidents termin, bliver statsministeren indsat som fungerende præsident.

Siden landets selvstændighed har Tjekkiet haft følgende præsidenter:

Referencer 

 
Lister over præsidenter
Vi pynter os med horn

Vi pynter os med horn er en roman af Aksel Sandemose, der blev udgivet på norsk af Tiden Forlag, Oslo, i 1936. Dansk udgave fra 1953, oversat af Cai Clausen.

Romanen er en fortsættelse af de centrale gennemgangstemaer i Sandemoses romaner om Espen Arnakke, som indledes med En flygtning krydser sit spor (1933). I lighed med i de tidligere bøger i Sandemoses forfatterskab, var "Vi pynter os med horn" også præget af af freudiansk tankegods. Samtidigt vakte de overdådige fabuleringer og den nøgne realisme, der præger dette værk, naturligt nok forargelse blandt især det norske publikum i 1930'erne.

Litteratur 
 Aksel Sandemose; Vi pynter os med horn, oversat af Cai Clausen, Kbh. : Schønberg, 1977 

Litteratur i 1936
Romaner fra Norge
Romaner fra Danmark
Førergarden (Norge)

Førergarden var det norske nazistparti Nasjonal Samlings vagtstyrke for ministerpræsident Vidkun Quisling og partiets paradeafdeling fra 1942 til afslutningen af 2. verdenskrig i Norge i 1945. Styrken bestod af 2-4 kompagnier: ca. 150 håndplukkede frivillige, og den var NS-statens eneste faste styrke, som bar våben.

Førergarden blev ledet af sveitfører Per Carlson (20. april 1942–1. april 1944), Sverre Henschien (1944–1945) og sveitfører Sophus Kahrs (februar–maj 1945).

Førergarden bar gamle, mørkeblå garderuniformer til galla. Til tjenestebrug brugte den almindelige grønne uniformer. Begge uniformstyper havde skråhue og på venstre jakkeærme sad NS-statens emblem med ørn og solkors samt Quislings initialer V Q.

Eksterne link 
 Førergarden omtalt i Norsk krigsleksikon 
 Ti fotografier fra Førergarden (søg på ”Førergarden”) 

Nasjonal Samling
6. september

6. september er dag 249 i året i den gregorianske kalender (dag 250 i skudår). Der er 116 dage tilbage af året.
 Dagens navn er Magnus.
 Ærkebiskop Eskils helgendag.

06. september
UMP

UMP kan bl.a. stå for følgende:

 UMP (parti), det franske politiske parti Union pour un Mouvement Populaire.
 UMP (kemi), molekylet Uridin monofosfat, der bl.a. indgår i RNA.
 Heckler & Koch UMP, en maskinpistol.
Aspalathus

Aspalathus er en slægt med næsten 280 arter, som udelukkende findes i Sydafrika. Det er buske eller – sjældent – små træer med meget varierende vækstformer. De har ofte tornede grene. Bladene sidder ofte i tætte bundter, og de er hele eller trekoblede uden stilk. Småbladene varierer fra flade til nåleagtigt runde, og de har ofte torne på spidsen. Blomsterne sidder for det meste i små bundter, men nogle arter har enlige blomster ved skudspidserne. Blomsterne er som regel gule, men nogle få arter har violette eller hvide blomster. Her omtales kun den ene art, der har økonomisk betydning i Danmark.

 Rooibos (Aspalathus linearis)

Eksternt link 
 Beskrivelse af slægten og enkelte arter  

Ærteblomst-familien
Eochaid I af Dalriada

Eochaid I af Dalriada Buide (død 629) var konge af Dalriada, som lå i vore dages Skotland fra 608 til sin død. Tilnavnet Buide, som betyder ”den gule”, fik han pga. farven på sit hår.

Han var søn af Aedan, og overtog tronen efter ham. Eochaid selv blev efterfulgt af Connad; det er usikkert hvilket, om noget, slægtsforhold det var mellem dem.

Regenter af Skotland
Skotlands historie
Landkreis

En Landkreis (i Nordrhein-Westfalen og Slesvig-Holsten blot Kreis) er efter tysk kommunalret et forvaltningsdistrikt bestående af en sammenslutning af kommuner (Gemeinde) og samtidig en offentlig organisation der forvalter et område (Gebietskörperschaft). Landkredsen forvalter sit område i henhold til princippet om kommunalt selvstyre. Betegnelsen Kreis går tilbage til det tjekkiske ord kraj som betyder «land».

Alle kreise og landkreise i Tyskland er delt i et antal kreistilhørige kommuner (kreisangehörige Gemeinden). Tallet på kommuner i en kreds varierer fra 6 til 235. Byer med mere end 100.000 indbyggere (i enkelte delstater også mindre byer) er som regel kreisfrie (kreisfreie Städte), dvs. at de ikke hører ind under nogen kreis.

Hvilke offentlige opgaver kredsene har, kan variere. Boligbygning, veje (Kreisstraßen), sundhedsvæsen , katastrofeberedskab, fødevaretilsyn, affaldshåndtering, kollektiv transport og socialhjælp er opgaver som normalt hører under kredsen. Derudover fører kredsen også statens tilsyn med kommunerne. Kreisen finansierer sin virksomhed ved at opkræve en afgift (Kreisumlage) af kommunerne.

Administration og politisk ledelse af kredsen er lagt til en Kreisstadt. Her har den politisk valgte Kreistag sit sæde, valgt for fem år (i Bayern seks). Dette ledes af en Landrat. 

Tidlig i 1800-tallet forsøgte den preussiske statsmand Freiherr vom Stein at indføre en form for lokalt styre også i landdistrikterne. Først mod slutningen af århundredet blev forslaget realiseret, og de første kreisordninger indført i de preussiske provinser Westfalen (1886) og Rhinprovinsen (1887).

Alle Tysklands 295 landkreise er tilsluttet forbundet Deutscher Landkreistag.

Eksterne henvisninger 
 Deutscher Landkreistag 
 Kreisnavigator – oversigt over landkredse 

Tysklands politik
Landkreise i Tyskland
Herningsholm

Herningsholm er en herregård fra år 1579 beliggende i Herning i den nordøstlige del af byen. Det er Hernings ældste bygning, og den blev oprindeligt bygget i renæssancestil af adelsmanden Josva von Qualen, der lod den opføre på et voldsted nær en å i et fugtigt engareal. Gården hed dengang Vig, men blev ombygget i 1754 og opført i enkel klassicistisk stil med anvendelse af de gamle herregårdsmure fra renæssancen. Hovedbygningens usymmetriske vinduer vidner om tiden fra før barokken gjorde sit indtog i Danmark.

Herningsholm Museum 
I dag rummer herregården Herningsholm Museum, der fortæller om forfatteren Steen Steensen Blichers liv og forfatterskab (1782-1848) på den jyske hede. Man kan bl.a. se flere af forfatterens originalmanuskripter og førsteudgaver af hans værker, ligesom man kan studere hvordan andre kunstnere gennem tiden, har illustreret hans bøger. Desuden findes en riddersal fra 1700-tallet med landskabsmalerier. Herningsholm er omgivet af en mindre herregårdspark med gangstier for offentligheden.

Museet flyttede ind i 1980 under navnet Blichermuseet. I 2017 tog Blichermuseet navneforandring.

Herregårdens historie 
Ved Herningsholm Å lå et næs der senere skulle give navn til både åen og herregården. Ca. fem år efter hovedbygningens færdiggørelse, i 1585, døde adelsmanden von Qualen og efterlod sig en enke Magdalene Olufsdatter Munk. Hun giftede sig efterfølgende med en ungarsk adelsmand ved navn Siegfried von Rindscheidt, der havde ry for at tugte egnens bønder hårdere end normalt for den tid. I 1609 blev han dømt og fængslet for hustrumishandling og måtte efterfølgende ende sine dage i Dragsholm Slots fangehuller i 1621. Omkring 130 år senere købte krigsråd Hans Ad. Høeg herregården og ombyggede den i 1754. Han blev adlet Hielmcrone i 1757. I 1925 videregav forfatteren og digteren Jeppe Aakjær sin omfattende blichersamling til udstilling i Herning og hermed blev grundstenen til Blichermuseet lagt. I 1941 rykkede Civilbeskyttelsestjenestens Udrykningskolonner ind på Herningsholm hvor det blev indtil 1966.

Eksterne henvisninger 
 Herningsholm Museum
 Beredskabsstyrelsen Midtjyllands historie

Herregårde i Ringkøbing Amt
Fredede slotte og herregårde i Danmark
Holm
Etableret i 1579
Museer i Herning
Max Hardcore

Max Hardcore (født Paul F. Little 10. august 1956, død 27. marts 2022) var en kontroversiel amerikansk pornoskuespiller, instruktør og producent. Han instruerede de kvindelige pornostjerner, som han som regel selv optrådte foran kameraet sammen med, til seksuelle handlinger, der af og til gir over grænserne for, hvad myndighederne i USA kunne acceptere. Han var kendt for at få kvindelige pornomodeller til at kaste op i forbindelse med deep throat . Hans film blev udgivet i to versioner, en til det amerikanske marked og en euro-version til andre lande. I versionen til det amerikanske marked er scener, der indeholder urinsex og fisting, fjernet.

Paul Little blev den 5. juni 2008 kendt skyldig i at udbrede uanstændigt materiale til offentligheden via postforsendelse og via internettet. Retssagen foregik i Tampa, Florida, og var en retssag med nævninge, der varede 7 dage. Juryen voterede i 14 timer, inden de nåede frem til en enstemmig afgørelse. Han blev dømt til en 46 måneders fængselsstraf.

Litteratur / kilder 
 Nicolas Barbano: Porno skal være som man selv vil ha’ det (interview i PS Pige-Special nr. 10, 1996)

Referencer

Eksterne henvisninger 

 Officiel betalingshjemmeside
 

Pornoskuespillere fra USA
Pornomodeller fra USA
Skuespillere fra Wisconsin
Domnal Brecc af Dalriada

Domnall Brecc (Donald den fregnede) (d. 642 i Strathcarron) var konge af Dalriada, som lå i det moderne Skotland, fra omkring 629 til sin død i 642. Han var søn af den tidligere konge Eochaid Buide.

Han optræder første gang i de historiske kilder i 622, da Tigernach-annalen beretter om hans tilstedeværelse i slaget ved Cend Delgthen (formodentligt et sted i Meath) som en af Conall Guthbinn og Cholmáinklanens allierede. Dette er det eneste kendte tilfælde, hvor Domnall Brecc kæmpede på den vindende side.
 
Domnall led fire nederlag efter at han havde brudt Dalriadas alliance med Cenél Conaillklanen fra Uí Néill. I Irland, blev Domnall i 637 sammen med sin allierede Congal Cáech fra Dál nAraidi besejret af Domnall mac Áedo fra Cenél Conaill, som var Irlands overkonge. Han tabte også til Pikterne i 635 og 638, og til sidst til Eugein I af Alt Clut ved Strathcarron i 642, i dette slag blev Domnall Bredd dræbt.

Et bevaret vers, der er tillagt Aneirin, gengiver Domnalls nederlag og død for mændene fra Strathclydes hænder.

Domnalls søn Domangart mac Domnaill blev senere indsat som konge af Dalriada, og det senere dynasti Cenél nGabráin stammede fra ham. Domnalls anden søn, Cathasach, døde c. 650.

Noter

Litteratur 
 Alan Orr Anderson; Early Sources of Scottish History A.D 500–1286, vol. 1. 2. udgave. Paul Watkins, Stamford, 1990. 

Skotlands historie
Jan-Erik Enestam

Jan-Erik Enestam (født 12. marts 1947) er en finsk politiker der siden 2007 har været direktør for Nordisk Råd. Enestam stammer fra Västanfjärd i Finland. Han blev uddannet som pol.mag. fra Åbo Akademi i 1973 og arbejdede derefter nogle år som forsker. I 1978 blev Jan-Erik Enestam kommunaldirektør i Västanfjärd, og han har siden da arbejdet inden for det politiske område. 

I årene 1991 til 2007 var Jan-Erik Enestam medlem af den finske Riksdag, på finsk Eduskunta. Han virkede uafbrudt som minister i skiftende regeringer fra 1995 til 2006, blandt andet som miljøminister, indenrigsminister samt minister for nordisk samarbejde. Fra 1998 til 2006 bestred han desuden posten som partileder for Svenska Folkpartiet.

Jan-Erik Enestam har i mange år været aktiv i det nordiske politiske samarbejde, hvilket 1. august 2007 kulminerede med posten som direktør i Nordisk Råd. 

Privat er Jan-Erik Enestam gift og far til tre voksne børn.

Eksterne henvisninger 

Politikere fra Finland
Rigsdagsmedlemmer fra Finland
Forsvarsministre fra Finland